敘舊贈董承君
作者：劉弇
朝代：宋

paragraphs: 搖搖不根舟，瀰漫隨所適。
朝辭呂梁險，暮駭瞿塘迫。
長波送日月，漭與雲海隔。
晚從天末歸，良愧故人識。
夫子吾土傑，久任詞翰責。
刺手翻天漿，灑作弔古墨。
班班出素藴，想見豹姿澤。
憶昨長淮壖，半面欣相得。
君時天涯官，我亦西風客。
薰弦破愁顔，爽抱洗連璧。
吳岑刻玉瘦，吟對挹佳色。
頹年瞥眼過，十見溪草碧。
鍾陵旅學子，官况秋蟬翼。
彯撇愧西崦，弔影心惻惻。
{鬼夔}魖競揶揄，甚者得鴟嚇。
由來次公狂，僅免陳遵謫。
敢意今者見，依然得江國。
鄉情比重裘，暖氣回肘腋。
南閭與東阡，間躡車馬迹。
古人重交契，遠有千里憶。
連牆彼何人，老死不相覿。
張陳汩勢利，光初竟何益。
青原秀撞天，螺水藍膏擘。
襟期方未央，更約浮我白。